Parlement maak geskiedenis met eerste virtuele ontmoetingZweli Mkhize, minister van gesondheid. (Foto: GCIS) Die Suid-Afrikaanse parlement het Vrydagaand geskiedenis gemaak met sy heel eerste virtuele komiteevergadering. Die vergadering het in die vorm van ’n aanlyn konferensie plaasgevind deur middel van ’n rekenaartoepassing (app), en het gehandel oor die regering se hantering van die koronavirus-kwessie. Die minister van gesondheid, dr. Zweli Mkhize, en enkele senior amptenare het die parlementêre portefeuljekomitee oor gesondheid toegespreek. Die formaat daarvan was histories en ’n aanduiding van hoe parlementêre oorsig kan plaasvind tydens die tydperk van algehele afsondering. Nadat die voorsitter van die portefeuljekomitee oor gesondheid, dr. Sibongiseni Dhlomo (ANC), aanvanklik die media probeer verhoed het om regstreeks oor die virtuele vergadering te berig, het die voorsitter van die Nasionale Vergadering, Cedric Frolick, op versoek van die voorsitter van die parlementêre persgaleryvereniging, Andisiwe Makinana, ingegryp en die media is toegelaat om in te skakel. Die tegnologie het aanvanklik die LP’s ore aangesit. Die vergadering kon eers 25 minute na die aanvanklike aanvang aan die gang kom nadat almal suksesvol ingeskakel en hul honde en kinders stilgemaak het. Daarna het die vergadering redelik goed afgeloop, hoewel stadig omdat spreekbeurte en die geleentheid om vrae te stel moeilik was om toe te deel sonder oogkontak. Benewens Vrydagaand se koronavirus-syfers het Mkhize ook ’n pleidooi gelewer dat gesigsmaskers so dikwels moontlik gedra moet word. Die suksesvolle afloop van die vergadering, en die feit dat verskeie parlementêre hoës wat niks met die portefeuljekomitee oor gesondheid te doen het nie, ook daarop ingeskakel het, het daartoe gelei dat in parlementêre kringe gemeen word dit kan as model vir die toekoms dien – minstens tot die tydperk van afsondering afgeskaf word.